b"\n_START_ARTICLE_\nJohn Dryden\n_START_SECTION_\n\xc5\xbdivljenje\n_START_PARAGRAPH_\nKot najstarej\xc5\xa1i izmed \xc5\xa1tirinajstih otrok se je rodil v bogato dru\xc5\xbeino. Njegov o\xc4\x8de je bil Erasmus Dryden, sin angle\xc5\xa1kega plemi\xc4\x8da, sira Erasmusa Drydna, \xc4\x8dlana angle\xc5\xa1kega parlamenta. Kot otrok je \xc5\xbeivel v vasici Titchmarsh, kjer je najverjetneje obiskoval tudi \xc5\xa1olo._NEWLINE_\xc5\xa0olanje je leta 1644 nadaljeval na presti\xc5\xbeni \xc5\xa1oli Westminster School, kar mu je omogo\xc4\x8dila \xc5\xa1tipendija King's Scholar. \xc5\xa0tudij je leta 1650 nadaljeval na Trinity College v Cambridgeu, kjer je \xc5\xa1tudiral matematiko, retoriko in klasi\xc4\x8dno filologijo. Leto poprej je izdal svojo prvo pesem. Bil je najbolj\xc5\xa1i \xc5\xa1tudent svojega letnika in je diplomiral leta 1654. Istega leta mu je v mesecu juniju umrl o\xc4\x8de in mu zapustil nekaj zemlje in premo\xc5\xbeenja, vendar ne dovolj za pre\xc5\xbeivetje._NEWLINE_Po diplomi se je zaposlil pri dr\xc5\xbeavnem sekretarju Oliverja Cromwella, Johnu Thurloju. Leto po smrti Cromwella, 1659, je objavil svoje prvo pomembnej\xc5\xa1e delo, Heroic Stanzas, slavospev preminulemu voditelju. Leta 1663 se je poro\xc4\x8dil z Lady Elizabeth, plemkinjo in sestro sir Roberta Howarda._NEWLINE_Po letu 1668 je John Dryden postal dvorni pesnik pod vladavino kralja Jamesa II. Naslednika, kralj William III. in kraljica Mary II. pa sta ga odslovila in Dryden je edini pesnik v zgodovini, ki dela kot dvorni pesnik ni obdr\xc5\xbeal do smrti. Dryden je za vedno ostal zvest Jamesu II. in ni nikoli zaprisegel drugemu vladarju. Ko je leta 1665 London zajela bubonska kuga, se je Dryden preselil v Wiltshire, kjer je napisal svoje najdalj\xc5\xa1e delo, An Essay of Dramatick Poesie. Delo je napisano kot dialog med junaki, ki debatirajo o svetovnih dramskih delih._NEWLINE_Umrl je 12. maja leta 1700 v Londonu. Sprva je bil pokopan na pokopali\xc5\xa1\xc4\x8du pri cerkvi St. Anne v Sohu, a so njegove posmrtne ostanke prenesli v Westminstrsko opatijo.\n_START_SECTION_\nDelo\n_START_PARAGRAPH_\nJohn Dryden je bil eden najbolj priznanih pesnikov, pisateljev, dramaturgov in prevajalcev \xc5\xbee za \xc4\x8das svojega \xc5\xbeivljenja. Napisal je skoraj 30 dramskih del. Pisal je tako tragedije kot tudi komedije. Njegovo najbolj znano delo je komedija Amphitryion. Bil je tudi zelo cenjen prevajalec svojega \xc4\x8dasa. Prevajalstvo je razvijal v teoriji in njegove ugotovitve \xc5\xa1e danes veljajo za ene najpomembnej\xc5\xa1ih prispevkov k prevodoslovju. Prevedel je dela avtorjev, kot so Juvenal in Virgil."